Primăria Sibiu foloseşte în premieră o tehnică specială de toaletare a arborilor, coroana acestora urmând să aibă o anumită formă dreptunghiulară.
"Tehnică de toaletare a arborilor folosită în premieră pe str. Oţelarilor din Sibiu! În termeni de specialitate de numeşte "pollarding". Practic, presupune o intervenţie mai accentuată în coroana arborelui, cu tăieri care vor da o anumită formă acesteia - în cazul de faţă se va adopta o formă dreptunghiulară", a anunțat Primăria Sibiu.
Instituţia precizează că, pentru a realiza această formă geometrică, pe coroana arborilor se va monta un cadru confecţionat din bambus, cu rol de şablon, care va ghida formarea coroanei în următorii ani.
Primăria Sibiu anunţă că tehnica se va aplica celor 40 de arbori de pe str. Oţelarilor, scopul fiind acela de a menţine arborii la o anumită dimensiune şi distanţă faţă de reţelele de utilităţi aeriene şi faţă de fronturile caselor şi pentru a evita extinderea rădăcinilor care pot provoca daune imobilelor, trotuarelor şi carosabilului.
Lucrările vor începe de luni, 25 martie, şi vor fi efectuate de specialiştii de la Asociaţia Română de Arboricultură.